
A viszontlátás öröme – Muti, Harding, Herreweghe és Christie is újra a Müpa vendége 2027-ben

Ismét a Müpában köszönthetjük Riccardo Mutit, Daniel Hardingot, Philippe Herreweghét és William Christie-t, de számos más zenei csemege is várja a közönséget 2027 első félévének most bejelentett programjai közt. És bár a mondás úgy tartja, jóból is megárt a sok, de ha valami igazán értékes, azt érdemes megismételni. Főleg ha ez azt jelenti, hogy újra láthatunk egy-egy szeretett előadót vagy zenekart. 

Daniel Harding és a római Santa Cecilia Akadémia Zenekara szinte napra pontosan egy év után, ám egészen más hangulatú esttel tér vissza a Bartók Béla Nemzeti Hangversenyterembe: a Csajkovszkij-, Prokofjev- és Sibelius-művekből álló program zongoraszólistája az a Beatrice Rana lesz, akinek virtuóz stílusát egyenesen Martha Argerichéhez hasonlítják. Riccardo Muti ezúttal a Bécsi Filharmonikusokkal érkezik, közös koncertjükön az osztrák fővároshoz erősen kötődő darabokat tűznek műsorra. Philippe Herreweghe és a Collegium Vocale Gent jelenléte mindig ünnep, a historikus zene teremtő szellemű mestere három nappal 80. születésnapja után lép a Müpa színpadára. 

Tavaly William Christie-t köszönthettük ugyanezen a kerek évfordulón – a régizene mestere és a Les Arts Florissants tagjai most egy izgalmas Händel-programmal térnek vissza a Régizene Fesztiválra. A programsorozatban további ritkaságok is várják a műfaj rajongóit: Vashegyi György, az Orfeo Zenekar és a Purcell Kórus jóvoltából egy estén csendül fel Rameau életművének két ritkán hallható gyöngyszeme, és első alkalommal köszönthetjük Magyarországon a svájci La Cetra Barockorchester & Vokalensemble Basel együttesét, amely egy 17. századi velencei utazásra invitálja a közönséget. 
Olivier Latry és a Müpa orgonájának kapcsolata egészen régre nyúlik vissza, hiszen korunk egyik legmeghatározóbb orgonistája az elsők közt ülhetett a fenséges hangszer billentyűihez. Az Európa-szerte ismert, főként a Bécsi Filharmonikusok tagjaiból álló phil Blech Wiennel közös koncertjével egy régóta dédelgetett álom valósul meg. Újra itt lesz a két éve Bach összes triószonátáját fejből eljátszó Jan Liebermann is, Fassang László pedig a Hammond-orgona ezer arcát mutatja meg a Modern Art Orchestrával közös koncertjén. 

A JazzTavaszon lesz utoljára hallható a brit szaxofonos, Emma Rawicz nagy sikerű INKYRA-projektje, a Müpában indítja turnéját a legendás londoni jazzklub, a Ronnie Scott’s zenekarának rezidens énekese, Emma Smith, Eliane Elias pedig a bossa nova atyja, Tom Jobim előtt tisztelgő műsorral tér vissza. Kiváló zenésztársakkal és egy nagyszerűnek ígérkező koncerttel ünnepli 75. születésnapját a jazzgitár iránymutató hőse, John Scofield, míg jóbarátja, John Medeski a csodagyerekként is emlegetett Julian Lage turnézenekarának tagjaként látogat hozzánk. 
Visszatér első budapesti koncertjének helyszínére a kora első női sztárja, Sona Jobarteh, míg Kozma Orsi és kvartettje a kabaré világát idézi meg, az elektronikus zene úttörője, Robert Henke pedig legújabb, a Barbican felkérésére született darabjával érkezik, amelyet a Müpa közönsége az elsők között hallhat. A magyar könnyűzenei szcénából is számos izgalmas előadót hallhatunk az új évben: a legendás Európa Kiadó talán az elmúlt 45 év legkedvesebb felállásában lép színpadra, Kollár-Klemencz László szerzői estjén barátai és művésztársai kalauzolják végig a közönséget a dalköltő-író eddigi zenei munkásságának állomásain, míg a hazai könnyűzene egyik legkarakteresebb zenekarává érett Mörk koncertjén különböző zenei világok találkoznak. 

A Canzoniere Grecanico Salentino vérpezsdítő muzsikájában a pizzica hagyományai és a frissítő, új hatások egyaránt helyet kapnak, a zenekar soraiban a pugliai zenei színtér számos kiváló előadója megfordult már. A legendás délolasz formáció tagja volt egy időben az a Maria Mazzotta is, aki néhány héttel a CGS koncertje után a katalán zenész-producerrel, Raül Refree-vel és az év elején megjelent meditatív albumával érkezik a Müpába. Szintén új lemezének dalait hozza el Oum, napjaink egyik legizgalmasabb és legelismertebb kortárs marokkói énekes-dalszerzője, aki mesterien ötvözi a marokkói hasszani (szaharai nomád) és gnawa ritmusokat a jazz, a soul, a gospel és az afrobeat elemeivel. A népzene ünnepén pedig a műfaj legjelesebb hazai képviselői, zenésztársak és barátok tisztelegnek az idén elhunyt Sebő Ferenc megkerülhetetlen munkássága előtt. 


A győri premier után Budapesten is színre kerül a Győri Balett legújabb produkciója: a LOVEre egy nyugtalan generáció világába enged bepillantást egy múzeum életre kelő műalkotásain keresztül. Újra látható lesz az évad együttesének választott Pécsi Balett októberben debütáló darabja, a VIVO, valamint a Frenák Társulat, illetve a Duna Művészegyüttes Liszt Ünnepen bemutatott előadása, a FrenÉsie és a Cigányok arca is. 
A Literárium új sorozata, Az irodalom íze a gasztronómia és a kortárs irodalom izgalmas metszéspontjait tárja fel, az első est vendége Dragomán György. Ismét lesz #olvasniszabad, Bezerédi Zoltán Esterházy Péterre emlékezik, a költészet napján Tandori Dezső előtt hajtunk fejet, a Müpa Filmklub vetítésein pedig továbbra is a legjobb magyar vígjátékok és filmszatírák forognak. A fiatalokat két Matinékoncert várja: Marianne Poncelet A csodafa című meséjéhez Orbán György komponált színes, érzékeny zenét, A rózsát nevető királykisasszony kedves történetét pedig Beischer-Matyó Tamás zenésítette meg. Mindkét előadás Agócs Írisz illusztrációjával kel életre.  

Az új programokra elsőként a Müpa+ hűségprogram tagjai számára nyílik meg a jegyvásárlás lehetősége: platina szinten szeptember 29-től, arany szinten szeptember 30-tól, ezüst szinten október 1-jétől veszi kezdetét az elővásárlási időszak; az alapszintű tagok és a nagyközönség október 2-től válthatják meg belépőiket.

Az előadásokról további információ: https://mupa.hu/jegyek-berletek/2027-tavasz 





Müpa

A Müpa Európa egyik legismertebb kulturális márkája és egyik legmodernebb kulturális intézménye, amely már több mint húsz éve fogja össze egyedülálló módon a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy világszínvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, kiemelkedően magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek, ősbemutatók létrehozását is kezdeményezi, ösztönzi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Fennállásának huszadik évfordulója alkalmából megrendezett előadás-sorozata, a Müpa 20 – Generációk ünnepe kiemelkedő szakmai és közönségsikert aratott, és elnyerte az év zenei eseményéért járó Bartók Rádió Zenei Díjat. Példaértékű tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúraszerető és -fogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:
Méhes Zsuzsanna
Email: sajto@mupa.hu 

